మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
Pakistan: దటీజ్ వార్నర్.. పాకిస్థాన్‌పై అప్పుడలా, ఇప్పుడిలా..
పాకిస్థాన్‌తో జరుగుతోన్న మ్యాచ్‌లో డేవిడ్ వార్నర్ శతకంతో సత్తా చాటాడు. 111 బంతుల్లో 107 పరుగులు చేసిన వార్నర్‌కు పాక్‌పై ఇది వరుసగా మూడో శతకం కావడం విశేషం. పాక్‌పై ఆరంభ మ్యాచ్‌ల్లో తడబడిన వార్నర్.. తర్వాత సత్తా చాటుతున్నాడు.
Samayam Telugu | Updated:
Jun 12, 2019, 11:05PM IST
హైలైట్స్
పాకిస్థాన్‌తో జరుగుతోన్న మ్యాచ్‌లో డేవిడ్ వార్నర్ శతకంతో సత్తా చాటాడు.
111 బంతుల్లో 107 పరుగులు చేసిన వార్నర్‌కు పాక్‌పై ఇది వరుసగా మూడో శతకం కావడం విశేషం.
పాక్‌పై ఆరంభ మ్యాచ్‌ల్లో తడబడిన వార్నర్.. తర్వాత సత్తా చాటుతున్నాడు.
పాకిస్థాన్‌తో జరుగుతోన్న మ్యాచ్‌లో ఆస్ట్రేలియా ఓపెనర్లు ఆరోన్ ఫించ్, డేవిడ్ వార్నర్ సత్తా చాటారు. తొలి వికెట్‌కు 146 పరుగులు జోడించారు. 1996 వరల్డ్ కప్ తర్వాత పాకిస్థాన్‌పై ఆసీస్ ఓపెనర్లు శతక భాగస్వామ్యం నెలకొల్పడం ఇదే తొలిసారి కావడం విశేషం. ఆరోన్ ఫించ్ 84 బంతుల్లో 82 పరుగులు చేసి అవుటయ్యాడు. ఈ ఏడాది పాకిస్థాన్‌పై ఫించ్ వరుసగా 116, 153*, 90, 39, 53, 82 చొప్పున పరుగులు చేయడం విశేషం. ఫించ్ అవుటయ్యే సమయానికి హాఫ్ సెంచరీ పూర్తి చేసిన వార్నర్.. తర్వాత శతకంతో సత్తా చాటాడు.
బాల్ ట్యాంపరింగ్ వివాదం తర్వాత ఆసీస్ జట్టులో తిరిగి చోటు దక్కించుకున్న వార్నర్.. 102 బంతుల్లో సెంచరీ పూర్తి చేసుకున్నాడు. 111 బంతుల్లో 107 పరుగులు చేసిన వార్నర్.. షాహిన్ అఫ్రిదీ బౌలింగ్‌లో భారీ షాట్‌కు యత్నించి ఔటయ్యాడు. పాకిస్థాన్‌పై తొలి పది వన్డేల్లో కేవలం 260 పరుగులు మాత్రమే చేసిన వార్నర్.. ఇటీవల ఆడిన మూడు వన్డేల్లోనూ శతకాలు బాదడం విశేషం. పాక్‌పై ఆడిన గత మూడు వన్డేల్లో వార్నర్ వరుసగా 130, 179, 107 చొప్పున పరుగులు రాబట్టాడు.
చదవండి: పాక్‌పై బౌలింగ్ చేసి వికెట్ తీసి.. ఫించ్ అరుదైన రికార్డ్
డేవిడ్ వార్నర్‌కు వన్డేల్లో ఇది 15వ శతకం కావడం విశేషం. వన్డేల్లో వేగంగా 15 శతకాలు చేసిన మూడో ఆటగాడిగా వార్నర్ ధావన్ సరసన నిలిచాడు. ఆమ్లా 86 ఇన్నింగ్స్‌ల్లో 15 సెంచరీలు చేయగా.. కోహ్లి 106 ఇన్నింగ్స్‌ల్లో ఈ ఫీట్ సాధించాడు. ధావన్‌తోపాటు వార్నర్ కూడా 108 ఇన్నింగ్స్‌లో 15వ శతకం బాదాడు.
ఓపెనర్‌గా దూకుడైన ఆటతీరు కనబరిచే వార్నర్.. ఈ వరల్డ్ కప్‌లో తన సహజ స్వభావానికి విరుద్ధంగా మెల్లగా ఆడుతున్నాడు. తొలి మ్యాచ్‌లో అప్ఘానిస్థాన్‌పై 119 బంతుల్లో 89 పరుగులు చేసిన వార్నర్.. విండీస్‌పై 2 రన్స్ మాత్రమే చేసి ఔటయ్యాడు. భారత్‌పై భారీ లక్ష్య చేధనలో 84 బంతుల్లో 56 పరుగులు మాత్రమే చేయగలిగాడు. పాకిస్థాన్‌పై శతకం చేసిన వార్నర్.. కీలక సమయంలో ఔటయ్యాడు.